google/wiki40b huggingface dataset:
Secret Mission

Secret Mission var en norsk popgruppe dannet i 1985, som en kort periode på nittitallet oppnådde en viss suksess. Gruppen huskes best for hiten Silent spring fra 1991. Vokalist i gruppen var Kjersti Bergesen som senere ble kjent som programleder på TV 2.
Besetning var Kjersti Bergesen (vokal), Kåre Kalvenes (synth/gitar), Yngve Sætre (synth), Ove Jansen (bass), Magnar Torstad (trommer) (døde i 2010) og Dag Igland (gitar).
NRK Fjernsynets sendeskjema for 1962

NRK Fjernsynets sendeskjema for 1962 er en oversikt over alle programmene som ble sendt på NRK Fjernsynet i 1962. Programoversikten er hentet fra Arbeiderbladet. Listen tar også for seg hvilke av programmene som er tilgjengelige på NRKs strømmetjeneste, NRK TV. Totalt hadde NRK Fjernsynet 1374 programposter dette året, av disse finnes 183 på NRK TV (med repriser 13,32 prosent), 36 av disse programmene er repriser (uten repriser 10,55 prosent). Rundt 999 programposter er egenprodusert, rundt 345 er innkjøpte programmer, tre er nordiske samproduksjoner, én europeisk samproduksjon, én amerikansk-europeisk samproduksjon og én norsk-britisk samproduksjon.
Angelo Felici

Liv og virke

Felici ble født i Segni utenfor Roma. Han fikk sin utdannelse ved det pavelige leoninske kollegiet i Anagni, og studerte videre på Det pavelige kirkeakademi i Roma - Vatikanets diplomatskole, hvor han begynte i januar 1942 som 22-årig subdiakon.

Prest

Han ble presteviet den 4. april 1942, 22 år gammel, med aldersdispensasjon fra pave Pius XII (1958-63). Han studerte videre fra 1942 til 1945 på Det pavelige Lateranuniversitet og Det pavelige universitet Gregoriana, hvor han tok doktorgraden i kirkerett. Han begynte i Statssekretariatets første seksjon i Vatikanet i juli 1945 i den lave alder av 26 år. Han ble den 15. juni 1949 utnevnt til monsignore, ennå ikke 30 år gammel. 
Han underviste på Det pavelige kirkeakademt og ble husprelat (en høyere monsignore-grad) den 28. november 1958. Den 7. februar 1964 ble han utnevnt til undersekretær i Kongregasjonen for ekstraordinære kirkelige anliggender, som ble rekonstruert tre år senere av pave Paul VI (1963-78)til Rådet for Kirkens offentlige anliggender.

Biskop

Han ble den 22. juli 1967 utnevnt til titularerkebiskop av Cesariana og pro-nuntius i Nederland av pave Paul VI. Han ble konsekrert den 24. september 1967 i Roma av kardinalstatssekretær Amleto Giovanni Cicognani, kardinalbiskop av Frascati. Den 13. mai 1976 ble han utnevnt til nuntius i Portugal, og den 27. august 1979 ble han utnevnt til nuntius i Frankrike.

Kardinal

Han ble den 28. juni 1988 kreert til kardinaldiakon av Santi Biagio e Carlo ai Catinari av pave Johannes Paul II. Han ble utnevnt til prefekt for kongregasjonen for Helligkåringer den 1. juli 1988. Han ble medlem av statssekretariatets annen seksjon, Kongregasjonen for østkirkene, Bispekongregasjonen, Kongregasjonen for folkenes evangelisering (Propaganda Fide), Kleruskongregasjonen og Det pavelige råd for fremme av kristen enhet. 
Han deltok på den åttende ordinære bispesynoden i Vatikanet høsten 1990, bispesynoden for Europa høsten 1991, bispesynoden for Afrika våren 1994 og den niende ordinære bispesynoden høsten 1994.
Han gikk av som prefekt for Helligkåringskongregasjonen den 13. juni 1995, nesten 76 år gammel. Den 16. desember 1995 ble han utnevnt til president for Den pavelige kommisjonen Ecclesia Dei, som var opprettet for å gjøre det lettere for skismatikerne som fulgte den ekskommuniserte erkebiskop Marcel Lefèbvre, å vende tilbake til Kirken. Han gikk av som president for kommisjonen den 13. april 2000 og ble erstattet av den kolombianske kardinalen Darío Castrillón Hoyos.
Han var for gammel til å delta under konklavet i 2005 som valgte pave Benedikt XVI, og han døde i Roma den 17. juni 2007.
Philipp Lahm

Landslaget

Lahm spilte for Tyskland under EM 2004, 2008 og 2012. Han var også i troppen under VM 2006, hvor scoret det første målet i VM på hjemmebane, etter bare fem minutter i åpningskampen mot Costa Rica. Han var også med 2010 og 2014. Lahm fikk bruke kapteinsbindet på landslaget første gang i 22. august 2007 mot England og overtok vervet fast fra 2010. Han meddelte 18. juli 2014 at han trådte tilbake fra landslaget.
Plaza de la Constitución

Julearrangementer

Den 1. desember 2007 ble store deler av Zócalo til verdens største skøytebane. Totalt ble det opprettet tre skøytebaner ved Zócalo, den største på over 3 000 kvadratmeter. Skøytebanene var i drift frem til den 7. januar 2008. Siden har torget hatt en skøytebane hver jul, men ikke like stor.
I jula settes det også opp en rekke andre aktiviteter på plassen, blant annet akebakker og snømannlaging med kunstsnø.
Skålsvikleira/Ystleira naturreservat

Skålsvikleira/Ystleira naturreservat ligger ved Skålsvika i Gildeskål kommune i Nordland. Naturreservatet har et areal på 442 dekar, hvorav 324 dekar sjøareal. Området er vernet for å ivareta en lokalitet med uvanlig varierte strandenger med stor topografisk variasjon og velutviklete soneringer.
Graham Leonard

Bakgrunn

Graham Leonard var sønn av Douglas Leonard, prest i den anglikanske kirke, og hans hustru Emily Leonard (født Cheshire). Han ble utdannet ved Monkton Combe School nær Bath og ved Balliol College (Oxford) i Oxford. Under annen verdenskrig ble han innrullert i Oxfordshire and Buckinghamshire Light Infantry, der han ble kaptein. Han var isiste del av kirken tilknyttet Army Operational Research Group for Ministry of Supply.

Geistlig

Leonard studerte deretter teologi ved det teologiske college Westcott House i Cambridge.
Han ble diakonviet i 1947 og preteviet det påfølgende år.

Anglikansk biskop

Før han i 1964 ble sufraganbiskop for Willesden i bispedømmet London, var han rektor for kirken St Andrew Undershaft i St Mary Axe i City of London og archdean av  Hampstead. Senere ble han biskop av Truro (1973–1981) og biskop av London (1981–1991). 
Fra 1977 til 1991 var han som geistlig medlem av House of Lords. Dessuten var han dekan for Chapel Royal, en hoffstatsembede, og fikk med dette tittelen  Knight Commander of the Royal Victorian Order (KCVO), og som prelat av Order of the British Empire.

Katolsk prest

Etter at kvinner ble tillatt ordinasjon til prester i det anglikanske kirkefellesskap trådte han til slutt ut av Church of England og ble i 1992 opptatt i den katolske kirke. Han var ikke den eneste anglikanske geistlige som valgte The Roman Option, som det ble kalt; antallet ble anslått til mellom tre og fem hundre, hvorav tre andre biskoper: John Klyberg, Richard Rutt og Conrad Meyer. 
Den 23. april 1994 ble han presteviet i den katolske kirke. Ettersom Roma ikke anerkjenner de anglikanske ordinasjoner, er ikke Leonard å anse som biskop i den katolske kirke. Han ble senere gjort til pavelig æreskapellan med tittelen monsignore og den 3. august 2000 til æresprelat av pave Johannes Paul II. 
I 2006 ble Leonard tippet som kardinalskandidat, i følge London Times.
Pave Benedikt XVI hadde i sin tid som kardinal kontakt med Leonard, da biskop av London, og ledsaget ham på han vei til katolisismen.
Leonard var gift med Priscilla Swann og hadde to sønner. Den katolske kirke har en særordning med fritak for sølibatet for anglikanske geistlige som har konvertert og som etterpå blir katolske prester.
Engelhardt Ice Ridge

Engelhardt Ice Ridge er en isrygg mellom Whillans Ice Stream og Kamb Ice Stream (tidligere Ice Stream B og C) nær samløpet til Gould Coast og Sup Coast i Marie Byrd Land i Antarktis. Den ble navnsatt av Advisory Committee on Antarctic Names etter Hermann Engelhardt fra Division of Geological and Planetary Sciences ved California Institute of Technology. Han var geofysiker i United States Antarctic Program og boret borehullene i Whillans og Kamb Ice Streams i fire feltsesonger, 1991–96.
Canal Grande

Canal Grande er den bredeste kanalen som går gjennom Venezia. Navnet betyr Stor-kanalen eller den store kanalen. Den er en hovedtrafikkåre i en by hvor trafikken går med båt. Kanalen går i bue som en speilvendt S, og går gjennom de sentrale deler av byen. Den starter fra lagunen nær jernbanestasjonen og møter Canale della Giudecca nær Markusplassen. Kanalen er mellom 30 og 70 meter bred, opp til 5 meter dyp og nesten 4 kilometer lang.

Broer

Fire broer krysser Canal Grande, Ponte dei Scalzi ved jernbanestasjonen, den berømte Rialtobroen og Ponte dell'Accademia. Rialtobroen var lenge den eneste broen som krysset kanalen; først i 1854 ble Ponte dell'Accademia bygget. Det diskuteres nå (2011) hvorvidt broen bør erstattes av en betongbro. I 1934 ble Ponte dei Scalzi bygget. Den nyeste er Ponte dell'Constituzione, bedre kjent som Ponte Calatrava, etter den spanske arkitekten som tegnet den. Broen åpnet i 2009, etter en langvarig beslutningsprosess. Broen fører fra Piazzale Roma (buss-stasjonen) til jernbanestasjonn Santa Lucia.
Semily (distrikt)

Fullstendig liste av kommuner

Bělá - Benecko - Benešov u Semil - Bozkov - Bradlecká Lhota - Bukovina u Čisté - Bystrá nad Jizerou - Čistá u Horek - Háje nad Jizerou - Harrachov - Holenice - Horka u Staré Paky - Horní Branná - Hrubá Skála - Chuchelna - Jablonec nad Jizerou - Jesenný - Jestřabí v Krkonoších - Jilemnice - Kacanovy - Karlovice - Klokočí - Košťálov - Kruh - Ktová - Levínská Olešnice - Libštát - Lomnice nad Popelkou - Loučky - Martinice v Krkonoších - Mírová pod Kozákovem - Modřišice - Mříčná - Nová Ves nad Popelkou - Ohrazenice - Olešnice - Paseky nad Jizerou - Peřimov - Poniklá - Přepeře - Příkrý - Radostná pod Kozákovem - Rakousy - Rokytnice nad Jizerou - Roprachtice - Rovensko pod Troskami - Roztoky u Jilemnice - Roztoky u Semil - Semily - Slaná - Stružinec - Studenec - Svojek - Syřenov - Tatobity - Troskovice - Turnov - Veselá - Víchová nad Jizerou - Vítkovice - Všeň - Vyskeř - Vysoké nad Jizerou - Záhoří - Žernov
Terrengsykkel (tidsskrift)

Terrengsykkel er norskspråkelig magasin med fokus på sykkel, hovedsakelig terrengsykling. Magasinet er utgitt av selskapet Fri Flyt AS. 
Terrengsykkel utkommer i seks utgaver per år. Terrengsykkel.no er nå et intergrert nettmagasin for bladet.
I Skandinavia er terrengsykkel.no det største nettmagasinet med over 1500 artikler, 200 stiguider og om lag 5000 medlemmer på forumet pr. 1 oktober 2007.

Historie

Terrengsykkel ble for første gang lansert 27. august 2001. Geir Anders Rybakken Ørslien var første redaktør, i nyere tid ble Øyvind Aas redaktør og er det fortsatt.
Oscar for beste originalmanus

Oscar for beste originalmanus (på engelsk Academy Award for Writing Original Screenplay) gis til manusforfatteren av årets beste filmmanuskript, som er basert på et ikke tidligere publisert materiale. Prisen har blitt utdelt av Academy of Motion Picture Arts and Sciences ved oscarseremonien siden 1940.
Før 1940 ble det kun utdelt Oscar for beste historie, og fra 1940 til 1956 var det to separate kategorier. Fra 1957 ble Oscar for beste historie og Oscar for beste originalmanus slått sammen.
Project Ara

Project Ara er et tidligere modulært smarttelefon-prosjekt som ble utviklet av Google. Prosjektet var opprinnelig ledet av et team innenfor Advanced Technology and Projects (ATAP) i Motorola Mobility mens det var et datterselskap av Google. Google beholdt ATAP-gruppen da selskapet solgte Motorola til Levono, og det ble plassert under ledelse av utviklingsteamet som utviklet Android; Ara ble senere skilt ut som en uavhengig prosjekt.
MacOS Server

macOS Server (tidligere OS X Server og Mac OS X Server) er en server-utgave av Apples operativsystem OS X til Macintosh.
macOS Server er forhåndsinnstallert på Xserve, men kan installeres på alle Mac-er med Intel prosessor og minst 2 gigabyte RAM. Nye utgaver av macOS og macOS Server slippes samtidig, og har samme kodenavn (oppkalt etter store kattedyr). Siste store oppdatering var Mac OS X Snow Leopard Server som kom 28. august 2009.
Washington County gasskraftverk

Washington County gasskraftverk er et varmekraftverk i Washington County i Georgia, USA. Anlegget har en installert produksjonskapasitet på 726 – 795 MW avhengig av sesong, fordelt på 4 like store turbiner. Operatør er energiselskapet CAMS Mackinaw Power Operation Co. 
Kraftverket stod ferdig utbygd i 2003. Brenselkilden er naturgass.
Kambodsjas flagg

Kambodsjas flagg består av en striper i blått og rødt i forholdet 1:2:1 og har en avbildning av Angkor Vat i hvitt i den røde stripen. Flagget er i størrelsesforholdet 2:3. Det ble første gang tatt i bruk 20. oktober 1948 og ble tatt i bruk på nytt 24. september 1993, etter at monarkiet ble gjeninnført etter folkeavstemning.
Samme flagg benyttes som nasjonalflagg, handelsflagg, statsflagg og orlogsflagg.
Vektløfting under Stillehavslekene 1975

Vektløfting under Stillehavslekene  1975. Vektløfting var en av flere sporter som var med i de femte Stillehavslekene som ble arrangert i Guam i perioden 1. til 10. august 1975. Det var fjerde gangen som vektløfting var med på programmet under stillehavslekene. Det ble konkurrert i ni vektklasser, kun for menn. Vest-Samoa ble beste nasjon med seks gullmedaljer foran Papua Ny-Guinea med tre.
Apagomerina

Utseende

Forholdsvis små og spinkle, gulbrune til gulrøde trebukker, ofte med mørke dekkvinger. Antennene er omtrent så lange som kroppen. Pronotum er rundet uten tenner på sidene. Dekkvingene er jevnbrede, nokså smale, avrundet i spissen.

Utbredelse

De fleste av artene lever i Brasil, men slekten er også kjent fra Venezuela og Fransk Guyana.
Brǎila kraftverk

Brǎila kraftverk (rumensk: Centrala Termoelectrica Brǎila) er et varmekraftverk i byen Brǎila i Brǎila fylke i det historiske Muntenia, i Romania. Det ligger ved elva Mureș og har en installert produksjonskapasitet på 960 MW, fordelt på tre blokker á 210 MW hver, og én blokk på 330 MW.
Utbyggingen skjedde fra 1966 til 1971. Brenselstypen er brunkull, kull, og naturgass.
Utslippet av CO2 var 334 000 tonn i 2005.
Ordvev

En ordvev (fra engelsk wordnet) er en leksikalsk database som grupperer ord sammen i grupper med samme semantiske betydning (synonymer, kalt synset) og ulike semantiske sammenhenger mellom ordgruppene. Ordvever finnes for flere språk, og det er pågående prosjekter for flere andre språk, deriblant skandinaviske. Den første ordveven var for det engleske språket og ble utviklet ved Princeton University i USA. En ordvev kan både brukes som en ordbok (ordvever bygger gjerne på allerede eksisterende ordbøker) og som et verktøy i automatisk tekstanalyse og kunstig intelligens.
Eocorythoderus

Utseende

En liten (2,8 - 3 millimeter), blank, rødbrun bille. Hodet er stort, skovlformet med rundet forkant og markert forrand. Fasettøynene er ganske små, ikke synlige ovenfra. Pronotum er kraftig uthulet på sidene, også bakover, i midten med to grunne lengdefurer. Scutellum fortsetter som en tunge bakover fra pronotum, hevet over dekkvingene rot. Dekkvingene er korte og hvelvede, inntrykt ved roten, med fine lengdefurer (ingen synlige punkter i furene). Beina er kraftige, særlig midt-beina som er lengre enn de to andre parene.

Levevis

Artene er knyttet til termitter i slekten Macrotermes.

Utbredelse

Arten er bare kjent fra Kambodsja.
Junior-VM i alpint 2019

Norges tropp

6. februar tok Norges Skiforbund ut 16 utøvere; 8 jenter og 8 gutter.
Sander i Eidsvoll

Sander er ei grend i Eidsvoll kommune i Akershus. Grenda ligger i delområde Østsida på østsida av Vorma, og kan føres tilbake til gammelnorsk tid. Stedet må ha vært det første til å dyrkes etter at jernet ble tilgjengelig. Gårdene har skiftet eier mange ganger inntil slutten av 1800-tallet da Røkholtslekten kom inn som eiere.
Gården ble ganske tidlig delt i en større nedre gård, Negarn, som trolig er eldst og en øvre som ble kalt Okarn.

Sander Nedre

Den nedre og større del av garden har matrikkelnummer 171. Den var fullgård i 1577 og sikkert også i gammelnorsk tid.

Søstun Sanner

Søstun Sanner hadde i 1865 tre hester, 13 storfe, ti sauer, tre svin, havre, poteter og litt av bygg, erter og rug. Lars Olsen f. 1857 gm. Martine Gudbrandsdtr fra Hol kjøpte Søstun i 1886 og brukte den til 1891. De kjøpte til 12 mål i Saudalen av N Hol. De drev trelasthandel og kjøpte til skog.
Ole Jensen Røkholt (1861–1950) kjøpte Søstun i 1891 for 13000 kr. Han overlot gården i 1921 til sønnen Jens Olsen Røkholt (1893–1974). I 1923 brant låven og fjøset ned til grunnen, og nye driftsbygninger sto ferdig i 1924. I 1954 kjøpte Jens traktor og under krigen selvbinder som ble trukket av tre hester.
I 1973 overtok sønnen Paul som drev videre som faren og i tillegg også fe- og hestehandel. I 1995 overlot Paul gården til nevøen Jens Olav Røkholt f. 1954 som også samtidig overtok Negarden Sanner.
Bill Nye

Biografi

Nye studerte maskinteknikk ved Cornell University i Ithaca i New York og etter eksamen arbeidet han som ingeniør hos Boeing i Seattle i Washington. I Seattle vant han en Steve Martin-look alike-konkurranse, og begynte deretter med ståoppkomikk på kvelds- og nattetid ved siden av ingeniørjobben på dagtid. Senere sluttet han som ingeniør for å satse på komikk.
Romersk krigshistorie

Dette er en kronologisk oppføring av hendelser relatert til Romersk krigshistorie
Back (elv)

Back River er en 1 150 km lang elv som renner gjennom Nordvestterritoriene i det nordlige Canada. Elveløpet begynner langt øst for Store Bjørnesjø og går rett østover via blant annet Garry Lake (2 538 km²), deretter til slutt nord til elven munner ut ved Adelaidehalvøya i Nordishavet. Nedbørsområdet er på 106 500 km².
Elven går nesten parallelt med, men vest for, Thelon River. Elven starter ved Muskox Lake, og går gjennom 83 stryk som gjør den til en krevende elv for padlere. Elven ble utforsket av George Back i 1834.
Dyrelivet omfatter blant annet moskusfe, isbjørn, grønlandskaribu, jerv, polarhare og snøgås. I området ligger også en stratovulkan.
Englundmåler

Utseende

En ganske liten (vingespenn 18 – 20 mm), slank, lys måler. Forvingen er hvit, lyst gulbrun ved roten, i et tverrbånd midt i vingen og i den ytre delen. Den ytre delen har en smal, bølgete, hvit tverrstripe. Bakvingen er hvit. Larven er kraftig, blekt rosa på farge med brun hodekapsel.

Levevis

Arten finnes helst på tørre, gressdominerte enger. Larvene utvikler seg i frøkapsler av småengkall (Rhinanthus minor) og marimjeller, der de spiser av de modnende frøemnene. De voksne målerne flyr i mai – juli, mest om ettermiddagen og kvelden.

Utbredelse

Arten finnes i hele Europa og i Nord-Asia.
I Norge er englundmåleren funnet over hele landet.
Huayuan

Huayuan (kinesisk: 花垣县; pinyin: Huāyuán Xiàn) er et fylke i det autonome prefektur Xiangxi i provinsen Hunan i Folkerepublikken Kina.
Befolkningen var på 265 838 innbyggere i 1999.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
Kinas riksvei 319 fører gjennom fylket. Riksveien begynner i Xiamen i Fujian, løper nordvestover gjennom provinsene Jiangxi, Hunan og Chongqing, til den ender opp i Chengdu, hovedstaden i provinsen Sichuan.
Naval Base Guam

Naval Base Guam er en amerikansk orlogsstasjon ved Apra Harbor på Guam. I 2009 ble den sammen med Andersen Air Force Base underlagt Joint Region Marianas, som er en fellesbase under U.S. Navys administrasjon.
Ship Repair Facility, Guam, lå ved siden av Naval Base Guam, ved Apra Harbor, men ble stengt i 1997 etter anbefaling en baseevalueringskommisjon i 1995.
Naval Base Guam er hjemmehavn for hovedkvarteret til Submarine Squadron 15, Coast Guard Sector Guam og Naval Special Warfare Unit One, og støtter 28 andre militære avdelinger på stedet. Basen er hjem for rekke avdelinger under Pacific Command, Pacific Fleet, Seventh Fleet og Seabees.
Avdelinger under Submarine Squadron 15 stasjonert på Guam inkluderer USS «Chicago» (SSN-721), USS «Key West» (SSN-722), USS «Oklahoma City» (SSN-723) og USS «Topeka» (SSN-754). USS Frank Cable (AS-40) er stasjonert i Guam for å støtte undervannsbåtene i Seventh Fleet, og USS Emory S. Land (AS-39) flyttet fra Naval Support Facility Diego Garcia til Naval Base Guam for å fylle samme rolle.
Skip under Coast Guard Sector Guam inkluderer USCGC Sequoia (WLB-215), USCGC Assateague (WPB-1337) og USCGC Washington (WPB-1331).

Underlagte installasjoner

Installasjoner underlagt Naval Base Guam inkluderer Camp Covington, som er en av de tre viktigste stedene for U.S. Navy Seabees. På Camp Covington er stasjonert Seabees i Naval Mobile Construction Battalion 11. Marine Expeditionary Forces Command Pacific, under Seventh Fleet, er også forlagt her.
Camp Covington har treningsstudio, et cardiosenter og en nærbutikk. Anlegget har egne kaserner for offiserer, underoffiserer og vervede mannskaper; en messe, et våpenhus, tannklinikk, og ulike hovedkvarterbygninger og -lagre.

Tjenester

Naval Base Guam har fasiliteter og tjenester som bibliotek, kapell, besøkssenter, teater, og bowlinghall.
Sharaf Khan Bidlisi

Sharaf Khan Bidlisi, også skrevet som; Sharaf al-Din Bitlisi, (Kurdisk: شەرەفخانی بەدلیسی, Şerefxan Bedlîsî; født 1543 i Karharud i ved Qom, død 1603 i Bitlis) var en kurdisk prins, forfatter og historiker.
Han er mest kjent som forfatteren av Sharafnama, en bok om kurdisk historie og opprinnelse, skrevet i 1597.
Suma (elv)

Suma er en elv i det sørvestlige Tanzania. Den renner gjennom regionen Mbeya.
Biografi

Biografi (fra gresk bios, liv og graphein, skrive) er en sjanger innen litteratur og andre medier som forteller om et enkeltmenneskes liv.
Biografier kan omhandle både virkelige og fiktive personer, men begrepet blir for det meste brukt om virkelige personer. Biografien skiller seg fra profiler og curriculum vitae (CV) ved at den gir en dypere innsikt i personligheten og ofte er mer intim i sin beskrivelse av personen. I tillegg til å nevne konkrete hendelser, tar en biografi normalt også for seg følelsene omkring disse hendelsene. Selvbiografier kalles også autobiografier etter latin: auto(selv). En svært personlig og intim selvbiografi kalles bekjennelseslitteratur.
Flere dyktige forfattere har spesialisert seg på biografier som litterær sjanger. Biografier om kjente personer er også ofte populære blant leserne.

Biografiske leksikon

Mange land har biografiske leksika over personer av betydning. Det samme gjelde for fagområder, bl. a. kunstnerleksika. Ett av de største slike er Dictionary of National Biography som startet i 1850-årene og nå er på 60 bind. I Norge finnes Norsk biografisk leksikon.
Pacta (magasin)

Om Pacta

Pacta er en egen undergruppe av studentforeningen Congregatio Forensis - studentunionen for næringsliv, børs og finans. Redaksjonen består av rundt 40 medarbeidere, som totalt står for hele produksjonen av magasinets innhold.  

«Pacta» betyr «avtale» på latin. Navnet er valgt fordi det er lett gjenkjennelig i juridiske kretser, blant annet gjennom kontraktsrettens grunnsetning «Pacta sunt servanda» - avtaler skal holdes. Videre passer det med Congregatio Forensis profil, med latinske navn. 

Magasinet inneholder er et bredt spekter av artikler relevant for jusstudenter i Oslo. Pensumrelevante artikler, intervjuer, reportasjer, temaartikler og enklere faste spalter er noen av eksemplene på hva magasinet byr på.

Målgruppe

Magasinet retter seg mot jusstudenter ved Universitetet i Oslo, og er også tilgjengelig for fakultetene i Tromsø og Bergen. Videre distribueres magasinet til et større antall private og offentlige institusjoner.

Historie

Pacta ble startet opp i 2007, av studentforeningen Congregatio Forensis. 
Frem til 2009 ble det gitt ut to utgaver i året, fra 2010 ble dette økt til dagens fire.